CELEX: 52018JC0035
Language: el
Date: 2018-11-28
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διετή παράταση των προτεραιοτήτων της εταιρικής σχέσης ΕΕ – Ιορδανίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2018
            JOIN(2018) 35 final
            2018/0406(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διετή παράταση των προτεραιοτήτων της εταιρικής σχέσης ΕΕ – Ιορδανίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, σε σχέση με την προβλεπόμενη έκδοση απόφασης για την παράταση των προτεραιοτήτων της εταιρικής σχέσης ΕΕ-Ιορδανίας για δύο έτη.
            
            
               2.Πλαίσιο της πρότασης
            
            
               2.1.Η συμφωνία σύνδεσης 
            
            
               Η ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου (η «συμφωνία σύνδεσης»), υπογράφηκε στις 24 Νοεμβρίου 1997 και τέθηκε σε ισχύ την 1η Μαΐου 2002. Η συμφωνία σύνδεσης αποτελεί τη νομική βάση για τις διμερείς σχέσεις μεταξύ της ΕΕ και της Ιορδανίας. Σκοπός της συμφωνίας είναι:
            
            
               –να παράσχει κατάλληλο πλαίσιο για τον πολιτικό διάλογο, ο οποίος θα επιτρέψει την ανάπτυξη στενών πολιτικών σχέσεων μεταξύ των μερών,
            
            
               –να καθορίσει τους όρους της σταδιακής ελευθέρωσης του εμπορίου αγαθών, υπηρεσιών και κεφαλαίων·
            
            
               –να στηρίξει την ανάπτυξη ισόρροπων οικονομικών και κοινωνικών σχέσεων μεταξύ των μερών μέσω του διαλόγου και της συνεργασίας,
            
            
               –να βελτιώσει τις συνθήκες διαβίωσης και απασχόλησης και να ενθαρρύνει την παραγωγικότητα και την οικονομική σταθερότητα,
            
            
               –να ενθαρρύνει την περιφερειακή συνεργασία με σκοπό την εδραίωση της ειρηνικής συνύπαρξης και της οικονομικής και πολιτικής σταθερότητας,
            
            
               –να προωθήσει τη συνεργασία σε άλλους τομείς αμοιβαίου ενδιαφέροντος.
            
            
               2.2.Το Συμβούλιο Σύνδεσης
            
            
               Με τη συμφωνία σύνδεσης συστήνεται Συμβούλιο Σύνδεσης, το οποίο έχει την εξουσία λήψης αποφάσεων με σκοπό την επίτευξη των στόχων της συμφωνίας στις περιπτώσεις για τις οποίες υπάρχει σχετική πρόβλεψη. Οι αποφάσεις είναι δεσμευτικές για τα μέρη. Η Μεικτή Επιτροπή δύναται επίσης να προβαίνει σε συστάσεις. Σύμφωνα με τον εσωτερικό κανονισμό του, η προεδρία του Συμβουλίου Σύνδεσης ασκείται εναλλάξ από την ΕΕ και την Ιορδανία για περίοδο 12 μηνών. Το Συμβούλιο Σύνδεσης συνέρχεται τακτικά σε υπουργικό επίπεδο μία φορά το χρόνο. Έκτακτες συνεδριάσεις του Συμβουλίου Σύνδεσης μπορεί να πραγματοποιούνται με συμφωνία των μερών, μετά από αίτηση ενός εξ αυτών.
            
            
               2.3.Προβλεπόμενη πράξη του Συμβουλίου Σύνδεσης 
            
            
               Το Συμβούλιο Σύνδεσης πρόκειται να εκδώσει απόφαση σχετικά με την παράταση των προτεραιοτήτων της εταιρικής σχέσης ΕΕ-Ιορδανίας για την περίοδο 2016-2018 έως το τέλος του 2020. Σύμφωνα με το άρθρο 10 του εσωτερικού κανονισμού του Συμβουλίου Σύνδεσης, η απόφαση θα εγκριθεί με γραπτή διαδικασία.
            
            
               3.Θέση που πρέπει να ληφθεί εξ ονόματος της ενωσης
            
            
               Η θέση που πρέπει να λάβει η Ευρωπαϊκή Ένωση στο Συμβούλιο Σύνδεσης, το οποίο συστάθηκε με τη συμφωνία σύνδεσης, για την έκδοση απόφασης σχετικά με τη διετή παράταση των προτεραιοτήτων της εταιρικής σχέσης ΕΕ-Ιορδανίας, βασίζεται στο κείμενο της απόφασης που επισυνάπτεται στην παρούσα απόφαση. 
            
            
               Με την απόφαση αριθ. 1/2016 του Συμβουλίου Σύνδεσης του Δεκεμβρίου 2016, η ΕΕ και η Ιορδανία συμφώνησαν επί των προτεραιοτήτων της εταιρικής σχέσης που θα καθοδηγούν την εταιρική σχέση για την περίοδο 2016-2018, ενώ προβλέπεται επανεξέταση πριν από το τέλος του 2018, για να εξεταστεί η παράτασή τους για δύο επιπλέον έτη, λαμβανομένων υπόψη των πολιτικών και οικονομικών εξελίξεων, καθώς και των εξελίξεων στον τομέα της ασφάλειας. Έκτοτε, αμφότερα τα μέρη συνέχισαν να αξιοποιούν την ισχυρή και σταθερή εταιρική τους σχέση και, μετά από επανεξέταση των προτεραιοτήτων της εταιρικής σχέσης, συμφώνησαν επί της διατήρησης της ισχύος τους ως κατευθυντηρίου εγγράφου για την περαιτέρω εδραίωση της εταιρικής σχέσης. 
            
         
         
            
               Το σύμφωνο ΕΕ-Ιορδανίας, που επισυνάπτεται στις προτεραιότητες της εταιρικής σχέσης, και περιγράφει τις αμοιβαίες δεσμεύσεις για την υλοποίηση των προτεραιοτήτων της εταιρικής σχέσης και την αντιμετώπιση των επιπτώσεων της συριακής κρίσης, έχει επανεξεταστεί τακτικά στο πλαίσιο της διμερούς συνεργασίας μεταξύ της ΕΕ και της Ιορδανίας, καθώς και άλλων συναφών διαλόγων και συνεδριάσεων, όπως στις δύο διασκέψεις των Βρυξελλών με τίτλο «Στηρίζοντας το μέλλον της Συρίας και της ευρύτερης περιοχής», που διεξήχθησαν στις 4-5 Απριλίου 2017 και στις 24-25 Απριλίου 2018 αντίστοιχα, και ενέκριναν ειδικά έγγραφα αποτελεσμάτων σχετικά με την Ιορδανία.
            
            
               Κατά την περίοδο 2019-2020, μπορεί να πραγματοποιηθεί, όπως αρμόζει, περαιτέρω επανεξέταση των προτεραιοτήτων της εταιρικής σχέσης και του συμφώνου.
            
            
               Η παράταση των προτεραιοτήτων της εταιρικής σχέσης έως το 2020 είναι, επομένως, προς το συμφέρον των μερών.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ δυνάμει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Το Συμβούλιο Σύνδεσης είναι όργανο που έχει συσταθεί με συμφωνία, συγκεκριμένα, τη συμφωνία σύνδεσηςσυμφωνία περί συνδέσεως.
            
            
               Η πράξη την οποία καλείται να θεσπίσει το Συμβούλιο Σύνδεσης είναι πράξη που παράγει έννομα αποτελέσματα. Η προβλεπόμενη πράξη παράγει έννομα αποτελέσματα διότι θα παρατείνει τις τρέχουσες προτεραιότητες της εταιρικής σχέσης για δύο έτη. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τη συνεργασία με τρίτη χώρα στο πλαίσιο συμφωνίας σύνδεσης και της Ευρωπαϊκής Πολιτικής Γειτονίας.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 217.
            
            
               4.3.Συμπέρασμα
            
            
               Το άρθρο 217 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
         
         
            
               2018/0406 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διετή παράταση των προτεραιοτήτων της εταιρικής σχέσης ΕΕ – Ιορδανίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
            
            
               Εκτιμώντας τα ακόλουθα:
            
            
               (1)Η ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, υπογράφηκε στις 24 Νοεμβρίου 1997 και τέθηκε σε ισχύ την 1η Μαΐου 2002
                  2
               .
            
            
               (2)Με βάση την επανεξέταση των προτεραιοτήτων της εταιρικής σχέσης ΕΕ-Ιορδανίας που εγκρίθηκαν από το Συμβούλιο Σύνδεσης το Δεκέμβριο του 2016, τα μέρη συμφωνούν επί της διατήρησης της ισχύος τους ως κατευθυντηρίου εγγράφου για την περαιτέρω εδραίωση της εταιρικής σχέσης.
            
            
               (3)Σύμφωνα με το άρθρο 91 παράγραφος 1 της ευρωμεσογειακής συμφωνίας, το Συμβούλιο Σύνδεσης δύναται να λαμβάνει αποφάσεις με σκοπό την επίτευξη των στόχων της συμφωνίας.
            
            
               (4)Το Συμβούλιο Σύνδεσης πρόκειται να εκδώσει απόφαση με γραπτή διαδικασία για την παράταση των προτεραιοτήτων της εταιρικής σχέσης έως το τέλος του 2020.
            
            
               (5)Κρίνεται σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο Συμβούλιο Σύνδεσης, καθώς η απόφαση θα είναι δεσμευτική για την Ένωση.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διετή παράταση των προτεραιοτήτων της εταιρικής σχέσης ΕΕ – Ιορδανίας, βασίζεται στο σχέδιο απόφασης του Συμβουλίου Σύνδεσης ΕΕ-Ιορδανίας που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στην Ύπατη Εκπρόσωπο.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        Ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου· ΕΕ L 129/3 15.5.2002
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2018
            JOIN(2018) 35 final
            Κοινή πρόταση
            ΠΑΡΑΡΤΗΜΑ
            στην
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά τη διετή παράταση των προτεραιοτήτων της εταιρικής σχέσης ΕΕ - Ιορδανίας
            
               
         
         
            
               ΠΑΡΑΡΤΗΜΑ
               ΑΠΟΦΑΣΗ αριθ. 01/2018 του 13ου ΣΥΜΒΟΥΛΙΟΥ ΣΥΝΔΕΣΗΣ ΕΕ-Ιορδανίας
               
                  της [dd/mm/yyy]
               για τη συμφωνία παράτασης των προτεραιοτήτων εταιρικής σχέσης ΕΕ-Ιορδανίας
            
            
            
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΙΟΡΔΑΝΙΑΣ,
            
            
            
               Έχοντας υπόψη την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Ιορδανίας, αφετέρου (εφεξής «η ευρωμεσογειακή συμφωνία»),  
            
            
            
               Εκτιμώντας τα ακόλουθα:
            
            
            
               (1)Η ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Ιορδανίας, αφετέρου, υπογράφηκε στις 24 Νοεμβρίου 1997 και τέθηκε σε ισχύ την 1η Μαΐου 2002.
            
            
               (2)Το άρθρο 91 της ευρωμεσογειακής συμφωνίας εξουσιοδοτεί το Συμβούλιο Σύνδεσης να λαμβάνει τις αποφάσεις που κρίνει σκόπιμες για την επίτευξη των στόχων της συμφωνίας.
            
            
               (3)Σύμφωνα με το άρθρο 101 της συμφωνίας, τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που περιέχονται στη συμφωνία.
            
            
               (4)Με την απόφαση No.1/2016 του Δεκεμβρίου 2016, το Συμβούλιο Σύνδεσης συμφώνησε επί των προτεραιοτήτων της εταιρικής σχέσης ΕΕ-Ιορδανίας για την περίοδο 2016-2018 προκειμένου να εδραιωθεί η εταιρική τους σχέση, με στόχο τη στήριξη και την ενίσχυση της ανθεκτικότητας και της σταθερότητας της Ιορδανίας, επιδιώκοντας παράλληλα την αντιμετώπιση των επιπτώσεων της παρατεταμένης σύγκρουσης στη Συρία·
            
            
               (5)Με βάση την επανεξέταση των προτεραιοτήτων της εταιρικής σχέσης ΕΕ-Ιορδανίας, η ΕΕ και η Ιορδανία συμφώνησαν ότι οι προτεραιότητες της εταιρικής σχέσης επί των οποίων είχαν συμφωνήσει το 2016, θα πρέπει να παραταθούν έως το τέλος του 2020, και ότι, κατά τη διάρκεια της περιόδου 2019-2020, η επανεξέταση των προτεραιοτήτων της εταιρικής σχέσης και του επισυναπτόμενου συμφώνου ΕΕ-Ιορδανίας μπορεί να πραγματοποιηθεί όπως αρμόζει·
            
            
               (6)Το άρθρο 10 του εσωτερικού κανονισμού του Συμβουλίου Σύνδεσης προβλέπει τη δυνατότητα λήψης αποφάσεων με γραπτή διαδικασία μεταξύ των συνόδων, εφόσον συμφωνήσουν τα μέρη·
            
            
            
               ΑΠΟΦΑΣΙΖΕΙ:
            
            
         
         
            
               Άρθρο 1
            
            
               Το Συμβούλιο Σύνδεσης, με γραπτή διαδικασία, αποφασίζει ότι οι προτεραιότητες της εταιρικής σχέσης ΕΕ-Ιορδανίας που επισυνάπτονται στην απόφαση αριθ. 1/2016 του Δεκεμβρίου 2016 παρατείνονται έως το τέλος του 2020.
            
            
            
               Άρθρο 2
            
            
               Η παρούσα απόφαση αρχίζει να ισχύει από την ημέρα της έκδοσής της.
            
            
            
               xx, [ημέρα μήνας έτος].
            
            
            
            
            
                  Για το Συμβούλιο Σύνδεσης
            
            
                  Ο Πρόεδρος